આ સમજૂતીની કેટલીક શરતો વિચિત્ર છે. સંધિને કોઈ દેશ એકપક્ષીય રીતે રદ કરી શકતો નથી. સંધિમાં માત્ર સુધારા કરી શકાય છે. આ સમજૂતી અંતર્ગત જ નદી જળ આયોગની રચના કરવામાં આવી, જેનું કામ કટોકટીની સ્થિતિમાં નદીના પાણીનું વ્યવસ્થાપન-સંતુલન કરવાનું છે. ભારત કાયદેસર રીતે સંધિની જોગવાઈ પ્રમાણે પોતાના હિસ્સાના પાણીનો ઉપયોગ કરી શકે છે અને ભારત એમ કરશે ત્યારે સિંધુ, જેલમ વગેરે નદીના પાકિસ્તાનમાં જતા પાણીના હિસ્સામાં કમી આવશે અને તેને કારણે પાકિસ્તાનની ખેતીને ભારે નુકસાન થવાનું છે, પરંતુ એ પાકિસ્તાનની ચિંતાનો વિષય છે. ભારતના કિસાનોના ભોગે હવે આપણે પાકિસ્તાન પર ઉપકાર કરી શકીએ નહીં. ભારતના સતત વિરોધ અને અનુરોધ છતાં ભારતમાં ત્રાસવાદની નિકાસ કરીને આતંકી હુમલા દ્વારા નિર્દોષ લોકોના ભોગ લેનાર પાકિસ્તાન સામે માત્ર આ એક મુદ્દે ભારત સિંધુ જળ સંધિના પાલનનો ઇનકાર કરી શકે તેમ છે, પરંતુ ભારત હજુ એ કક્ષાએ ગયું નથી. માત્ર ભારતના પોતાના હિસ્સાના પાણીના પ્રત્યેક ટીપાંનો ઉપયોગ કરવાના આયોજનનો જ વિચાર કર્યો છે. આમ છતાં પાકિસ્તાને આંતરરાષ્ટ્રીય સ્તરે ભારત વિરુદ્ધ કાગારોળ મચાવી હતી. નદી જળ આયોગની બેઠકમાં ભારતને બહુ રસ ન હતો. વિશ્વ બેંક ખોટી રીતે પાકિસ્તાનની તરફેણ કરે છે